Jutros zapaljena tri trijažna šatora u šatorskom naselju na GP Velika Kladuša

Jutros je došlo do zapaljenja tri trijažna šatora i mobilnog toaleta koji su smješteni u blizini graničnog prelaza Velika Kladuša. Na sreću, povrijeđenih lica nije bilo. Prema informaciji iz Vatrogasne jedinice Velika Kladuša, prvi požar prijavljen je u 07.10h, tada su zapaljena dva šatora i mobilni toalet, a druga intervencija je bila nekih sat vremena kasnije, kada je zapaljen još jedan od šatora. Uzrok nije poznat.

Niko od prisutnih građana BiH koji su zapeli u ovom improviziranom naselju nije imao objašnjenje kako je došlo do zapaljenja. U uslovima koji nisu dostojni čovjeka već tri dana u ovom šatorskom naselju boravi veći broj bh. građana. Jutros ih je oko 80. Njih 69 dobilo je jednobrazno rješenje o smještaju u karantin u cazinskoj medresi.

U Cazinu su zadržane starije žene koje su hronični bolesnici i majka sa malom bebom. Međutim, svi ostali koji su preksinoć odvezeni u karantin, jučer su i vraćeni uz obrazloženje da ne mogu biti primljeni na smještaj bez ličnih dokumenata i rješenja. A dokumenti su im oduzeti nakon prelaska granice. Ljudi su nezadovoljni, očajni i ogorčeni, jer pored nehumanih uslova u šatorima, u kojima nema uslova ni za tuširanje niti za održavanje minimuma lične higijene, njima niko ništa i ne govori.

Većina ovih ljudi vraća se u BiH jer su ostali bez posla, zbog nekih porodičnih okolnosti, a stariji građani su uglavnom bili u posjeti kod djece. Spremni su da poštuju sve naredbe nadležnih, ali ne mogu razumjeti da im je priređen ovakav neljudski tretman.

Predstavnici Federalne uprave civilne zaštite i Federalne uprave za inspekcijske poslove nisu dali izjavi niti odgovore na pitanja novinara, niti na pitanja ogorčenih građana. Kažu, nisu nadležni da daju izjave, jer bi u tom slučaju snosili odgovornost.

Ljekari od prije dva dana zbog izmjena u naredbi o postupanju s bh. građanima ne borave u trijažnom šatoru, a do izmjena naredbe ljekari su obavljali preglede građana koji ulaze u BiH. Ove ljude niko ništa ne pita i niko im ne daje objašnjenje dokad će tu biti, niti šta će s njima dalje biti. Ogorčeni su i jer se već tri dana na njihovim leđima lomi neusklađenost nadležnih institucija i kriznih štabova o kojima je jučer govorio i Premijer USK Mustafa Ružnić. Za ove ljude mala je to utjeha ili nikakva, jer su se lično uvjerili da svu neusklađenost donošenja i provođenja naredbi svih nivoa na kraju najbolnije na svojoj koži osjeti običan čovjek.